Is dit nodig om ’n verlowingspartytjie te hou? – Love is
Welkom in 2018, waar niks meer ’n moet of ’n moenie is nie!
Julle kan doen wat julle gelukkig maak. Tradisie is wonderlik, dit laat jou deel voel van iets groter. As die tradisies rondom trou iets is waarna jy / julle nog altyd uitsien en deel van wou wees, doen dit! Aan die ander kant, hoef daar geen groot opskop te wees nie, veral as dit nie in julle geaardheid as ’n paartjie is nie (of as julle begroting dit nie toelaat nie). Trou alleen is al klaar duur, en die geld wat op ’n verlowingspartytjie spandeer word kan eerder op die troue self of aan ’n wonderlike wittebrood bestee word. Dit gaan 100% oor wat julle as ’n paartjie pas.
’n Verlowingspartytje kan tog in jou guns tel as jy ’n klein, meer bekostigbare troue beplan. Die verlowingspartyjie kan groot, maar informeel en bekostigbaar gehou word. Sodoende kan jy mense wat julle nie noodwendig na die troue toe kan nooi nie, steeds insluit in die feesvieringe.
Indien julle wel besluit om een te hou, is daar baie maniere om ’n verlowingspartytjie by julle atmosfeer as ’n paartjie te laat pas. Die tipiese idee van ’n verlowingspartytjie is amper soos ’n afgeskaalde troue, formeel met vingerhappies en ’n stryk-kwartet in die agtergrond.
Julle kan ‘n restaurant uitbespreek en elkeen betaal vir homself (hierdie idee word nie meer op neergekyk nie, dit is redelik standaard deesdae). Julle kan dit spesiaal en persoonlik maak, kies die restaurant waar julle die eerste keer gaan eet het, of dalk waar julle verloof geraak het. Dit vat ook minder beplanning en werk van julle kant af!
’n Lekker informele idee is ’n piekniek. Plekke soos die botaniese tuine is wonderlik regdeur die jaar, en is ’n bekostigbare opsie. Pak happies en drankies en vra elkeen om sy eie kombers bring. Julle kan so ook pragtige foto’s neem van die dag en dit deel van julle trou album maak.
As julle ’n meer private paartjie is, is selfs ’n ete by die huis heeltemal in orde. Nooi jou naaste vriende en familie, mense met wie jy graag jou spesiale tyd wil deel en geniet die tyd saam. Enige vorm van feesvieringe kan werk.
Die nommer een reel met enige aspek van julle troue is dat dit JULLE tyd is. Doen wat julle gelukkig maak, en vier julle verlowing op ’n manier wat julle sal onthou en koester.
Is dit nodig om ’n verlowingspartytjie te hou? was last modified: September 13th, 2018 by AdrocBGWG